CELEX: 62020TN0647
Language: mt
Date: 2020-10-21 00:00:00
Title: Kawża T-647/20: Rikors ippreżentat fil-21 ta’ Ottubru 2020 – Verelst vs Il-Kunsill

11.1.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 9/27
            
         
      Rikors ippreżentat fil-21 ta’ Ottubru 2020 – Verelst vs Il-Kunsill
      (Kawża T-647/20)
      (2021/C 9/39)
      Lingwa tal-kawża: il-Franċiż
      
         Partijiet
      
      
         Rikorrent: Jean-Michel Verelst (Eghezée, Il-Belġju) (rappreżentant: C. Molitor, avukat)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla l-att ikkontestat;
               
            
                  —
               
               
                  tikkundanna lill-konvenut għall-ispejjeż
               
            
         Motivi u argumenti prinċipali
      
      Insostenn tar-rikors tiegħu kontra d-Deċiżjoni ta’ Implimentazzjoni tal-Kunsill (UE) 2020/1117 tas-27 ta’ Lulju 2020 li taħtar il-Prosekuturi Ewropej tal-Uffiċċju tal-Prosekutur Pubbliku Ewropew, sa fejn taħtar lil Yves Van Den Berge prosekutur Ewropew tal-Uffiċċju tal-Prosekutur Pubbliku Ewropew bħala membru tal-persunal temporanju bil-grad AD 13 għal perijodu li ma jiġġedditx ta’ sitt snin b’effett mid-29 ta’ Lulju 2020 (ĠU 2020, L 244, p. 18), ir-rikorrent jinvoka żewġ motivi.
      
                  1.
               
               
                  L-ewwel motiv ibbażat fuq il-ksur tar-regoli applikabbli għall-ħatra ta’ prosekuturi Ewropej. Dawn huma l-Artikoli 288, 289, 291 u 296 TFUE, l-Artikoli 20, 21 u 41 tal-Karta tad-Drittijiet Fundamentali tal-Unjoni Ewropea (iktar ’il quddiem, il-“Karta”), il-prinċipji ġenerali tad-dritt tal-Unjoni Ewropea ta’ ċertezza legali, ta’ aspettattivi leġittimi, ta’ legalità, u ta’ nondiskriminazzjoni, ir-Regolament tal-Kunsill (UE) 2017/1939 tat-12 ta’ Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (ĠU 2017, L 283, p. 1), u b’mod partikolari l-Artikoli 14(3) u 16(1), (2), (3) tiegħu, l-Artikolu 1 tad-Deċiżjoni ta’ Implimentazzjoni tal-Kunsill (UE) 2018/1696 tat-13 ta' Lulju 2018 dwar ir-regoli ta’ ħidma tal-bord tal-għażla previsti fl-Artikolu 14(3) tar-Regolament (UE) 2017/1939 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (ĠU 2018, L 282, p. 8), regoli ta’ ħidma tal-bord tal-għażla stabbiliti mill-imsemmija deċiżjoni ta’ implimentazzjoni, b’mod partikolari l-Artikoli VI.2 u VII.2, u forom sostanzjali. Permezz ta’ dan il-motiv, ir-rikorrent jikkritika l-att ikkontestat, sa fejn jaħtar għall-pożizzjoni ta’ prosekutur Ewropew wieħed mill-kandidati maħtura mill-Belġju:
                  
                              —
                           
                           
                              fl-ewwel lok (l-ewwel parti), talli ġie adottat la abbażi u lanqas f’teħid inkonsiderazzjoni tal-konklużjonijiet misluta mill-Bord tal-Ġħażla wara l-eżitu tal-eżami tal-kandidaturi u tas-smigħ tal-kandidati u fformalizzati fl-opinjoni motivata tiegħu, iżda għall-kuntrarju, b’mod partikolari, billi bbaża ruħu fuq evalwazzjoni oħra tal-merti ta’ dawn il-kandidati, imwettqa fi ħdan il-korpi preparatorji rilevanti tal-Kunsill, u
                           
                        
                              —
                           
                           
                              fit-tieni lok (it-tieni parti), talli ttratta b’mod differenti l-grupp ikkostitwit mill-kandidati maħtura mir-Repubblika Ċeka, il-Ġermanja, l-Estonja, il-Greċja, Spanja, Franza, il-Kroazja, l-Italja, Ċipru, il-Latvja, il-Litwanja, il-Lussemburgu, Malta, il-Pajjiżi l-Baxxi, l-Awstrija, ir-Rumanija, is-Slovenja, is-Slovakkja u l-Finlandja, minn naħa, u l-grupp ikkostitwit mill-kandidati maħtura mill-Belġju, mill-Bulgarija u mill-Portugall, min-naħa l-oħra, billi bbaża ruħu għal tal-ewwel fuq l-opinjoni tal-Bord tal-Għażla, kif previst mir-regolament, u billi applika għal dawk tat-tieni grupp proċedura oħra ta’ evalwazzjoni tal-merti tal-kandidati, mhux previst mir-regolament, immexxija minn korp mhux awtorizzat għal dan l-effett.
                           
                        
            
                  2.
               
               
                  It-tieni motiv ibbażat fuq nuqqas ta’ motivazzjoni, fuq ksur tad-dritt għal amministrazzjoni tajba u fuq żball manifest ta’ evalwazzjoni. B’mod partikolari, dan il-motiv huwa mislut minn ksur tal-Artikolu 296 TFUE, minn ksur tal-Artikolu 41 tal-Karta, minn ksur tar-Regolament (UE) 2017/1939 iċċitat qabel u b’mod partikolari mill-Artikolu 1 tad-Deċiżjoni ta’ Implimentazzjoni (UE) 2018/1696 iċċitata qabel u minn ksur tar-regoli ta’ funzjonament tal-Bord tal-Għażla stabbiliti permezz tad-deċiżjoni ta’ implimentazzjoni msemmija, b’mod partikolari l-Artikoli VI.2 u VII.2, mill-ksur tal-prinċipju ta’ amministrazzjoni tajba u mid-dmir tal-premura, mill-ksur tar-rekwiżiti formali essenzjali, u mill-iżball manifest ta’ evalwazzjoni.
                  F’dan ir-rigward, ir-rikorrent jikkritika lill-att ikkontestat li jiddiċiedi li jaħtar għall-funzjoni ta’ Prosekutur Ewropew, għal dak li jirrigwarda il-Belġju, il-kandidat maħtur billi jagħtih b’hekk preferenza meta mqabbel ma’ kandidati oħrajn, u b’mod partikolari, meta mqabbel mar-rikorrent, u dan, abbażi ta’ analiżi tal-esperjenza tal-kandidat maħtur fil-qasam tal-kriminalità finanzjarja u ta’ kooperazzjoni ġudizzjarja internazzjonali, u li jikkonkludi li l-kwalifiki u l-esperjenza professjonali ta’ dan il-kandidat kienu jikkonvjenu aħjar għall-pożizzjoni ta’ Prosekutur Ewropew.